Source: https://alkotmanybirosag.hu/index.php/sajtomegjelenes/hivatalba-lepett-lenkovics-barnabas-az-alkotmanybirosag-uj-elnoke/
Timestamp: 2020-01-27 17:48:00
Document Index: 2046970

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Hivatalba lépett Lenkovics Barnabás, az...
Hivatalba lépett Lenkovics Barnabás, az Alkotmánybíróság új elnöke
Az Alkotmánybírság új elnökét 2014. december 1-jén választotta meg az Országgyűlés kétharmados többsége 2015. február 25-i hatállyal.
Lenkovics Barnabást 2007 márciusában választotta kétharmados többséggel az Alkotmánybíróság tagjává 9 évre az Országgyűlés, 2007. április 21-től alkotmánybíró. A testület elnökévé 2014. december 1-jén választotta meg az Országgyűlés kétharmados többsége 2015. február 25-i hatállyal.
A szabályozás szerint az Alkotmánybíróság elnöke hangolja össze a testület tevékenységét, közreműködik az egységes joggyakorlat biztosításában, kiosztja a beérkezett ügyeket az egyes előadó alkotmánybírókhoz, akiknek a feladata a határozattervezet elkészítése. Az elnök összehívja és vezeti a teljes üléseket, meghatározza azok napirendjét, az elbírálandó ügyek napirendre tűzésének ütemezését, a tárgyalási határnapokat.
Az Alkotmánybíróság elnöke, illetve az általa kijelölt személy képviseli a testületet itthon az állami szervek és a nyilvánosság előtt, illetve a nemzetközi kapcsolatokban.
Az Alkotmánybíróság elnöke irányítja az Alkotmánybíróság Hivatalát, munkáltatója az intézmény mintegy 100 dolgozójának.
A szabályozás szerint az Alkotmánybíróság elnökének munkáját helyettes segíti. Ezt a pozíciót utoljára 2008 és 2011 júliusa között Holló András töltötte be, aki korábban elnöke is volt a testületnek, azóta nincs elnökhelyettese az Alkotmánybíróságnak. Az elnökhelyettest az elnök javaslatára a testület választja.
MTI 2014. február 24.